Mildred le ene o na le malwetse a le mmalwa, a a jaaka ramatiki, kankere ya mabele le bolwetse jwa sukiri. Mme fela jaaka Carol, o leka go se tlhome mogopolo mo mathateng a gagwe. A re: “Ke ithutile go rata batho le go ba kgothatsa fa ba lwala, mme seo le nna se a nthusa. Tota e bile ke lemogile gore fa ke kgothatsa ba bangwe, ga ke tshwenyege thata ka mathata a me.” 10 Go bona gore ke ka ntlha yang fa Modimo a letleletse pogo, re tshwanetse go akanya ka nako ya fa go boga go ne go simolola. Go ne ga tsoga potso nngwe e e botlhokwa fa Satane a ne a dira gore Adame le Efa ba se ka ba ikobela Jehofa. Satane o ne a sa belaele gore Jehofa o na le maatla. Tota Satane le ene, o a itse gore maatla a ga Jehofa a ka se ka a lekanngwa le ape. Go na le moo, Satane o ne a tsosa kgang ka tshwanelo ya go busa ya ga Jehofa. Fa Satane a ne a re Modimo ke moaki yo o sa batleng go naya batho ba a ba busang sepe se se molemo, o ne a latofatsa Jehofa ka la go re ke mmusi yo o bosula. (Genesise 3:2-5) Satane o ne a raya gore batho ba ka kgona go tshela botoka ba sa busiwe ke Modimo. Ka go dira jalo, o ne a tlhasela bolaodi jwa ga Jehofa, tshwanelo ya gagwe ya go busa.